UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS FORORDNING om oprettelse af et europæisk søfartssikkerhedsagentur OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2000/0327 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til

EUROPA-PARLAMENTETS OG RÅDETS FORORDNING om oprettelse af et europæisk søfartssikkerhedsagentur I henhold til EF-traktatens artikel 251, stk. 2, litra c), skal Kommissionen afgive udtalelse om de ændringer, som Europa-Parlamentet har foreslået ved andenbehandlingen.

Kommissionen afgiver derfor følgende udtalelse om de ændringer, Parlamentet har foreslået.

1. BAGGRUND

a) Den 8.12.2000 forelagde Kommissionen Rådet og Europa-Parlamentet sit forslag til en forordning (KOM(2000) 802 endelig - 2000/0327(COD) af 6.12.2000).

b) Det Økonomiske og Sociale Udvalg afgav positiv udtalelse den 30.5.2001.

c) Regionsudvalget afgav positiv udtalelse den 13.6.2001.

d) Den 14.6.2001 afgav Europa-Parlamentet ved førstebehandlingen sin udtalelse med en række ændringer til Kommissionens forslag.

e) Den 13.12.2001 (KOM(2001) 676 endelig) vedtog Kommissionen i overensstemmelse med traktatens artikel 250, stk. 2, et ændret forslag, der helt eller delvis indeholdt et stort antal af Parlamentets ændringer.

f) Rådet vedtog sin fælles holdning den 7.3.2002.

g) Den 12.6.2002 vedtog Europa-Parlamentet ved andenbehandlingen en beslutning med fem ændringer til den fælles holdning, hvoraf to er sproglige og kun gælder den græske tekst.

2. FORMÅLET MED DET FORESLÅEDE DIREKTIV

Den foreslåede forordning drejer sig om oprettelse af et europæisk søfartssikkerhedsagentur. Dette nye agentur vil yde medlemsstaterne og Kommissionen teknisk og videnskabelig bistand og sagkundskab på højt niveau med henblik på hensigtsmæssig anvendelse af fællesskabslovgivningen om søfartssikkerhed og forebyggelse af forurening fra skibe, kontrol med gennemførelsen heraf og vurdering af effektiviteten af de gældende foranstaltninger.

Agenturets hovedopgaver bliver følgende:

-Teknisk bistand til Kommissionen med henblik på ajourføring af gældende lovgivning og forberedelse af ny fællesskabslovgivning

-Inspektionsopgaver i medlemsstaterne for at kontrollere hvordan havnestatskontrolordningen fungerer

-Teknisk bistand til medlemsstaterne med anvendelse af fællesskabsretten

-Tilrettelæggelse af hensigtsmæssige uddannelsestiltag for nationale inspektører

-Indsamling af information og styring af databaser om søsikkerhed, der vil muliggøre opstilling af en 'sort liste' over skibe, der ikke opfylder normerne

-Opgaver i forbindelse med kontrol af navigation og forvaltning af oplysninger om søtrafik

-Evaluering og kontrol af klassifikationsselskaber

-Deltagelse i eller koordinering af opgaver i forbindelse med uheldsundersøgelser

-Bistand til tiltrædelseslande med gennemførelse af fællesskabslovgivningen.

Agenturet ledes af en administrerende direktør under tilsyn af en bestyrelse. Agenturets budget vil hovedsagelig blive finansieret gennem tilskud fra Fællesskabet.

3. KOMMISSIONENS UDTALELSE OM EUROPA-PARLAMENTETS ÆNDRINGER

Parlamentet vedtog fem ændringer til Rådets fælles holdning ved andenbehandlingen, hvoraf de to var sproglige.

Kommissionen accepterer alle de ændringer, Europa-Parlamentet har foreslået.

3.1 Ændring 1 og 3 vedrører kun den græske udgave af teksten.

Ændring 1 erstatter i artikel 10, stk. 1, termen "óõíéóôÜôáé" (der betyder oprettet) med termen "éäñýåôáé" (der også betyder oprettet, nedsat). Ændring 3 erstatter i artikel 13, stk. 2, termen "ôéò óõíåäñéÜóåéò" med termen " óôéò óõóêÝøåéò" (der begge betyder "i drøftelserne").

3.2 Ændring 2: Bestyrelsens oprettelse og beføjelser (Artikel 10 i den fælles holdning)

Med denne ændring ønsker Parlamentet at indføre en frist for, hvornår en eventuel gennemgang af arbejdsprogrammet bør finde sted. Som det står i artikel 10, kan Kommissionen anmode om, at arbejdsprogrammet gennemgås på ny.

Parlamentet forslår, at en sådan ny gennemgang skal færdiggøres inden for en frist på to måneder (regnet fra den dag den ny gennemgang indledes).

Kommissionen kan acceptere denne ændring.

3.3. Ændring 4: Møder (Artikel 13 i den fælles holdning)

Denne ændring drejer sig om den fremgangsmåde, som bestyrelsen anvender, når det drejer sig om fortrolige spørgsmål eller spørgsmål, der indeholder en interessekonflikt, til at behandle specifikke punkter på dagsordenen uden de 4 sagkyndige, der deltager i bestyrelsen.

Parlamentet foreslår, at ikke kun formanden, men alle bestyrelsesmedlemmer med stemmeret, kan anmode om møder med begrænset deltagerkreds.

Kommissionen kan acceptere denne ændring.

3.4. Ændring 5: Den administrerende direktørs opgaver og beføjelser (Artikel 15 i den fælles holdning)

Med denne ændring ønskede Parlamentet at fjerne endnu en henvisning til den administrerende direktørs uafhængighed i artikel 15. Det skal bemærkes at samme artikel siger, at den administrerende direktør udfører sit hverv i fuldkommen uafhængighed "med forbehold af Kommissionens og bestyrelsens respektive beføjelser".

Kommissionen kan acceptere denne ændring.

4. KONKLUSION

I henhold til EF-traktatens artikel 250, stk. 2, ændrer Kommissionen hermed sit forslag i overensstemmelse med resultaterne af andenbehandlingen i Parlamentet som ovenfor anført.